Aden Natanaed chiash daëdec ushambi aton nidaid Cadidea caid yacnocquid shubu dadpen icquid Cana yacnocquid dadan:
Nëbi cun chido bedembi,
queshun cuishonquequin aton shubuno matses dadpen chochomepondash.
Aden chochomiaidobëd Esusën tita puduedpondash.
Adecbidi abëd icquidobëd Esus puduedpondash.
Adec matses dadpen pudued puduedash tabadquin uba chinaid paë uaid uesquin acbededpondash.
Aden uesquin acacsho issumbien aton titan Esus chuiquin:
Actequid naimëdaccoshe.
Nashunta,
mado,
capondash.
Adoaquien:
¿Atotsi quequin mimbi ubi chuipe,
tita?
Cun Pan tantiacpadënquio naimbi,
quepondash Esus.
Adsho tantiatanquimbien aton titan actequid cushtobanquido chuiquin:
Cun madon chiacpadombuen nabededta,
capondash.
Ambobi tëchu dapa 6ted tabëcaid icpondash.
Ëndenquimbo chiampicpadec isadaidbo mëpamëdte acte nua 70 ditedos cactembi anidbuedi acte naimëdaid icpondash.
Adsho issumbien Esusën:
Në tabëcaidën acte cushtoban,
cac cubu cubuctsëcquio icnuc acte cushtobampondash iuabon.
Aden cushtobanquidon cushtobanacsho issun Esusën:
Aniactsëc ueshun buanshun min chuiquid acmetan,
cac aidën chiacpaden acmetampondash.
Adoac acquin tanaquien paë uaid bëdambocquid icpanëdash actembo icbuedi.
Nibëda dambuedquio ¿mitsimbo bedpash?
quepondash iuabon chuiquid.
Adsho tantiashumbien iuabon:
Esusënquiobien nacposh,
quequin otacquio tantiapanëdash.
Adnubien iuabon chuiquidën chido bednuequid naden chuipanëdash:
Nuquin matsesën actequid paë uaid bëdambocquidba isedanquido acmequid yendac.
Adquid acmiac matses nua cubudacsho actequid icsactsëcquidtsen acmenu,
quequid yendac.
Aden nainquiocquin acte paë uaid bëdambocquidquio ma mibi acmianeyoc,
quepanëdash iuabon chuiquid chido bednuequid chiec.
Nuquin Papan Chomiaid yec nadatiambocquin nabanquidquio nebi,
quequin aden Esusën tauaquin ismepondash.
Aden nidaid cuëshë Cadidea caid yacnocquid shubu dadpen icquid Cana caid yacnoshonquio tauaquin ismebempondash.
Adosho issun:
Cun matsesën chiampid Nuquin Papan Chomiaidquio nec,
quequin abëd icquidobëtan tantiabededpondambi.
Aden actembobi uba ënë paë uaid uash nidec shubu dadpen icquid Capednaun caid yacno Esusbëd nidec aton tita yec aton utsibo yec abëd icquido yec quec nidannepondash.
Ambo daëdpactsëc ushec tabadpondash.